Saya mau tau Kerjaya dari Faizal Tahir. Jelaskan dalam bahasa melayu

2006: Kerjaya awal dan One in a Million

Faizal pernah menyertai kumpulan nasyid Mirwana dan sempat muncul dengan album Hikmah Kembara pada 2004, tetapi meninggalkan kumpulan tersebut pada tahun 2005 kerana sakit. Namun begitu, beliau telah kembali ke persada seni tanah air dengan memilih genre pop rock sebagai genre lagu nyanyiannya. Beliau menjadikan musim pertama rancangan realiti One in a Million anjuran 8TV sebagai landasan ke arah kemasyhuran.

Sepanjang pertandingan OIAM, Faizal mendendangkan:

"Chariot" – Gavin DeGraw (Top 20)

"I Don't Wanna Be" – Gavin DeGraw (Top 12)

"With A Little Help From My Friends" – Joe Cocker (Top 10)

"Are You Gonna Be My Girl" – Jet  (Top 9)

"L.O.V.E." - Ashlee Simpson (Top 8)

"Warisan Wanita Terakhir" – Teacher's Pet (Top 7)

"Elevation" - U2 (Top 6)

"Superstition" - Stevie Wonder (Top 6)

"Superman" - Five for Fighting (Top 5)

"Raikan Cinta" – M. Nasir (Top 5)

"Have a Nice Day" - Bon Jovi (Top 4)

"Bohemian Rhapsody" - Queen (duet dengan Deja Voodoo Spells) (Top 4)

"Save Me" - Remy Zero (Top 3)

"Kenangan Terindah" - Samsons (Top 3)

"Mahakarya Cinta" - Lagu gubahan baru (Grand Finale)

Medley "We Will Rock You", "L.O.V.E." dan "I Don't Wanna Be" - Queen, Ashlee Simpson dan Gavin DeGraw (Grand Finale)

Pada permulaan persembahan Grand Finale, Marion Caunter dan Awal Ashaari mengumumkan bahawa Faizal meraih undian paling rendah dalam kalangan tiga finalis yang bertanding, namun beliau telah diberi satu lagi peluang untuk bertanding merebut hadiah utama. Single asli pertama beliau, iaitu "Mahakarya Cinta" gubahan Audi Mok, dipersembahkan buat julung kalinya di Grand Finale One In a Million dan persembahan beliau telah dipuji para juri. Namun begitu, Faizal terpaksa akur kepada populariti Suki Low selaku juara.

Faizal mengeluarkan single kedua beliau, "Kasih Tercipta", sebagai sebahagian runut bunyi filem Waris Jari Hantu. Beliau juga dilantik sebagai duta Malaysia yang tunggal untuk jenama pakaian DC Superheroes sempena pembukaan butik pertamanya di 1 Utama pada Jun 2007, kerana beliau dikenali kerana memakai kemeja T yang berlogo Superman sepanjang One in a Million. Beliau turut terlibat dalam rancangan realiti lain dengan mengacara Gangstarz selama dua musim (2007-2008), dan merakam lagu "Gemuruh" sebagai lagu tema pertandingan nyanyian My Starz LG.

2007–2008: Aku.Muzik.Kamu, kontroversi buka baju

Album sulung Faizal, Aku.Muzik.Kamu, keluar di pasaran pada 22 November 2007, dengan menampilkan 13 runut lagu gubahan sendiri beliau bersama-sama Audi Mok, Kuncidemak, Omar K, Aubrey Suwito, Tessh RS, dan Ahmad Izham Omar, termasuk versi orkestra Mahakarya Cinta, dan single asli pertama dari album ini, Batu & Golek (iaitu terjemahan harfiah sepenuhnya bagi ungkapan "Rock n' Roll"). Selepas empat bulan di pasaran, Aku.Muzik.Kamu dilaporkan mencecah jualan 10,000 ribu unit.

Walau bagaimanapun, pada malam 13 Januari 2008, kerjaya Faizal tercemar apabila mengundang rasa tersinggung ramai pihak apabila menanggalkan baju dan tali pinggang beliau di atas pentas pada konsert ulang tahun keempat 8TV yang disiarkan secara langsung. Oleh itu, pihak 8TV mengambil tindakan tegas dengan memberi amaran keras kepada beliau dan mengehendaki beliau terlibat dalam kerja-kerja amal selama enam bulan. Di samping itu, dua hari selepas peristiwa itu, 8TV mengadakan sidang akhbar untuk Faizal memohon maaf kepada semua pihak yang berasa tersinggung oleh perbuatannya. Menurut beliau:

Akibatnya, pada 19 Januari 2008, Suruhanjaya Komunikasi dan Multimedia Malaysia (SKMM) berkata Faizal dilarang muncul dalam mana-mana rancangan televisyen swasta selama tiga bulan berkuat kuasa 15 Januari 2008, dan juga menggantung rancangan-rancangan siaran langsung dan tertunda berbentuk hiburan di 8TV selama tempoh yang sama.

Tidak lama selepas tempoh hukuman itu berakhir, Mufti Perlis, Dr. Mohd Asri Zainul Abidin mengeluarkan bantahan terhadap pihak TV3 untuk membawa Faizal ke Konsert Jom Heboh yang diadakan di negeri tersebut pada hujung minggu pertama bulan Mei. Apapun, ini tidak menghalang Faizal dari merangkul empat anugerah di majlis Anugerah Industri Muzik ke-15 iaitu Album Terbaik, Persembahan Vokal Terbaik dalam Album (Lelaki), Album Rock Terbaik dan Artis Baru Terbaik.

Pada awal pagi 14 Mei 2008, Faizal hampir lemas ketika menjalani penggambaran video muzik Sampai Syurga di sebuah pusat akuatik Shah Alam. Namun begitu, penggambaran dalam air itu berjaya disiapkan dengan selamat.

Faizal menyertai akhbar Berita Harian sebagai kolumnis "Aku.Muzik.Kamu" dalam sisipan B-Pop dalam Berita Mingguan (setiap Ahad) mulai 5 Julai 2008.

2009–2010: Adrenalin, kunjungan ke Palestin

Faizal akhirnya muncul di Anugerah Juara Lagu ke-23 pada awal 2009, di mana beliau merangkul tiga anugerah untuk lagu "Sampai Syurga" iaitu hadiah Persembahan Terbaik, Vokal Terbaik dan Juara Kategori Balada. Akan tetapi, timbulnya desas-desus bahawa Faizal Tahir hendak bersara dari bidang nyanyian untuk meluangkan lebih masa bersama keluarganya, tetapi akhirnya disangkal dengan kemunculan single "Bencinta" di corong-corong radio.

Pada pertengahan tahun 2009, Faizal meminjamkan suaranya kepada sebuah lagu patriotik ciptaan Audi Mok dengan liriknya oleh Nur Fatima sebagai penyertaan dalam pertandingan Pencarian Lagu 1Malaysia. Lagu yang bertajuk "Malaysia Satu" ini menumpaskan sembilan calon yang lain menerusi undian orang awam untuk memenangi pertandingan tersebut, sekaligus

Pada 20 November beliau sepatutnya bertarung di program Muzik-Muzik peringkat separuh akhir. Namun beliau tidak ikut serta dalam acara itu selepas dimasukkan ke Hospital Prince Court, Kuala Lumpur pada 18 November kerana mengalami masalah jangkitan kuman di paru-parunya. Oleh itu, lagu beliau, "Bencinta" terpaksa dinyanyikan oleh Shila, penyanyi yang lahir dari program realiti yang sama dengan beliau, One In A Million musim 2.

Walau bagaimanapun, lagu "Bencinta" layak ke acara Anugerah Juara Lagu 24, dan Faizal menangkis keraguan peminat dengan kemunculannya di malam kemuncak pada 11 Januari 2010, walaupun terpaksa bertongkat kerana belum sembuh sepenuhnya. Lagu tersebut berjaya menduduki tempat ketiga keseluruhan di AJL kali ini.

Pada Februari 2010, Faizal Tahir berganding bahu dengan Datuk Siti Nurhaliza dan Aizat untuk menjayakan Konsert Satu Suara terbitan Siti Nurhaliza Productions. Konsert tersebut berlangsung di Panggung Sari, Istana Budaya, selama tiga hari, iaitu 12–14 Februari.

Album kedua Faizal, Adrenalin keluar dalam bentuk muat turun digital di perkhidmatan muzik digital terpilih pada Disember 2009, diikuti keluaran umum dalam bentuk CD pada 11 Mac 2010. Ini menimbulkan kemusykilan sesetengah pihak mengenai kelayakan album ini ke Anugerah Industri Muzik ke-17 gara-gara tarikh keluarannya. Faizal membidas dakwaan tersebut dengan menjelaskan perihal keluaran awal bentuk digital tersebut.

Pada Jun 2010, Faizal dilantik oleh TV3 sebagai duta "Bebaskan Bumi Palestin", sebuah kempen yang dilancarkan sebagai balasan kepada kejadian rampasan kapal bantuan kemanusiaan oleh pasukan pertahanan Israel di perairan Jaluran Gaza pada bulan sebelumnya. Beliau memasuki kawasan berkenaan menerusi sempadan Lubnan pada 12 Ogos dan bermalam bersama warga Palestin di situ selama enam hari sehingga 17 Ogos. Sekembalinya dari situ, Faizal menjawab sidang media: "Tuhan saja yang tahu bagaimana perasaan saya ketika itu. Rasa sebak dan sedih bercampur baur terutama bila melihat keadaan mereka yang cukup daif. Namun saya cuba kawal perasaan sedih yang menyelubungi diri saya ketika itu. Tapi, apabila melihat keperitan mereka, saya rasa bersyukur tidak terhingga kerana dilahirkan sebagai rakyat Malaysia. Wujud pula keinsafan, saya mula terfikir rupa-rupanya masalah yang saya alami sebelum ini tidaklah sebesar mana sebagaimana yang ditanggung masyarakat di sana."

Liputan jelajah beliau di bumi Palestin turut dirakam untuk rancangan istimewa Bersamamu: Bebaskan Bumi Palestin yang disiarkan di TV3 pada 25 Ogos, 1 September dan 8 September 2010 sempena musim Ramadan dan Aidilfitri.

Selepas konsert Satu Suara, Faizal sekali lagi membintangi konsert iaitu "Fenomena Faizal Tahir" yang dirakam di Sri Pentas 2, Shah Alam pada 8 Ogos 2010, untuk disiarkan di TV3 pada 11 September, pukul 6 petang sempena menyambut Aidilfitri. Dalam konsert ini, Faizal ditemani oleh tiga artis khas iaitu Azlan & The Typewriter, Adibah Noor dan M. Nasir.

2011–2014: Konsert pertama, Mentor dan Faizal Tahir

Faizal Tahir membuka tirai 2011 dengan agak cemerlang apabila merangkul anugerah Persembahan Terbaik untuk lagu "Hanyut" di Anugerah Juara Lagu ke-25.

Pada 29 April, Faizal melancarkan video muzik "Karma" kepada umum menerusi tapak web gua.com.my. Lagu tersebut memenangi tempat ketiga dalam Anugerah Juara Lagu ke-26 yang diadakan pada tahun berikutnya. Dalam persembahan AJL tersebut, Faizal dilaporkan meluahkan hasratnya untuk membakar diri di atas pentas tetapi dihalang oleh pihak penerbitan, maka beliau hanya membakar piano yang dibawanya ke atas pentas.

Faizal Tahir juga dipilih untuk menjadi seorang mentor di pertandingan Mentor musim 2012, walaupun pada mulanya berasa ragu untuk menerimanya. Beliau bersama anak didik atau protege beliau, Anas Ridzuan, menduduki tempat ketiga keseluruhan dalam pertandingan realiti tersebut.

Pada 1 Julai 2012, Faizal Tahir mengadakan 'konsert' pertamanya selaku artis rakaman di KL Live.